

**PAS CAWANGAN KAMPUNG BANGGOL**

**KAWASAN PARLIMEN TASEK GELUGOR, P. PINANG**

BALAI ISLAM KAMPUNG BANGGOL

­­­­­­­­­­­­­­­­­­­­­ 06 Januari 2018

17 Rabiul Akhir 1439 H

Yang berbahagia,

Setiausaha Agung,

Pejabat Agung PAS Pusat,

318A, Jalan Raja Laut,

50350 KUALA LUMPUR.



Yang Berbahagia Dato’,

**BANTAHAN PEMILIHAN CALON PAS BAGI PILIHANRAYA KE-14 UNTUK DUN PERMATANG BERANGAN DAN PARLIMEN TASEK GELUGOR, PULAU PINANG**

Dengan hormatnya perkara di atas dirujuk.

Adalah kami, Ketua dan Ahli Jawatankuasa PAS cawangan Kg. Banggol, UPU Ara Rendang, DUN Permatang Berangan, Parlimen Tasek Gelugor, P. Pinang dalam mesyuarat tergempar PAS Cawangan Kg. Banggol pada 30 Disember 2017 telah mengambil keputusan SEBULAT SUARA untuk memohon PAS PUSAT menimbang dengan teliti keputusan yang telah diambil oleh PAS Kawasan Tasek Gelugor berkenaan calon pilihan raya bagi DUN serta Parlimen Tasek Gelugor.

2. Pihak jawatankuasa PAS Kawasan Tasek Gelugor telah menamakan dan mencalonkan Tuan Haji Jamil Bin Abdul Rahman ( Setiausaha PAS Kawasan ) untuk DUN Permatang Berangan manakala Tuan Haji Abdul Rahman Bin Kassim ( Ketua Penerangan PAS Kawasan ) bagi Parlimen Tasek Gelugor.

3. Pihak kami PAS Cawangan Kg. Banggol dengan ini telah sebulat suara MENOLAK kedua-dua calon ini kerana didapati mereka meminta-meminta dan mempromosikan diri sendiri untuk menjadi calon dan juga beberapa tindakan mereka yang kurang disenangi. Tindakan PAS kawasan mencalonkan mereka tanpa berbincang dengan cawangan-cawangan amatlah tidak disenangi oleh semua cawangan PAS Kawasan Tasek Gelugor. Semua pihak dalam PAS cawangan amat bimbang akan situasi ini kerana sudah terdengar desas-desus pihak AKAR UMBI akan mengambil sikap berdiam diri atau memboikot PRU ke-14 nanti, sedangkan peluang untuk PAS memenangi kerusi Parlimen dan DUN adalah besar dan relevan. Untuk makluman pihak Dato’ juga, jawatankuasa kerja PAS kawasan telah tidak mematuhi ketetapan mesyuarat iaitu calon Parlimen Tasek Gelugor diserahkan kepada PAS Pusat manakala DUN Telok Air Tawar diberikan kepada pemuda kawasan manakala DUN Permatang Berangan diserahkan kepada calon muslimat. Nama calon yang dikemukakan oleh pihak muslimat negeri didapati telah disembunyikan serta tidak dibincangkan oleh Setiausaha Pas Kawasan iaitu Tuan Haji Jamil Bin Abdul Rahman

4. Untuk menangani masalah ini daripada menjadi lebih parah dan merealisasikan kemenangan PAS pada PRU ke-14 bagi kerusi DUN Permatang Berangan dan Parlimen Tasek Gelugor, maka kami dan cawangan-cawangan yang lain telah bersepakat dan bersetuju untuk mencadangkan Tuan Haji Mohd Sobri bin Saleh ( Bendahari PAS Kawasan ) iaitu Mantan Pegawai MARA Pulau Pinang dan Pengerusi Masjid Kg. Banggol, Pokok Sena, Tasek Gelugor sebagai calon di DUN Permatang Berangan bagi kerusi Parlimen Tasek Gelugor pula kami mencadangkan saudara Rizal Hafiz bin Roslan Ketua Pemuda PAS Kawasan Tasek Gelugor sebagai calon. Kami berpendapat inilah calon yang terbaik yang mampu merampas kerusi DUN Permatang Berangan dan DUN Tasek Gelugor.

5. Dengan ini, kami amat berharap pihak Dato’ dan kepimpinan PAS Pusat memberikan perhatian yang serius berkenaan perkara tersebut dengan sebaik-baiknya. Semoga Allah merahmati usaha kita dan memberi kemenangan dalam pilihanraya nanti. Insya Allah.

Sekian, terima kasih.

Yang diberikan amanah,

( Haji Othman bin Darus )

Ketua PAS Cawangan Kg. Banggol

Parlimen Tasek Gelugor

s.k i. Datuk Seri Presiden, Tuan Guru Datuk Seri Haji Abdul Hadi Awang  
 ii. Timbalan Presiden, Dato’ Tuan Ibrahim Tuan Man

iii. Naib Presiden, Dato’ Iskandar Abdul Samad

Datuk Nik Amar Nik Arshad

Ustaz Idris Haji Ahmad

iv. Pengarah Pilihanraya PAS Pusat, Dato’ Haji Ahmad Shamsuri

v. Ketua Dewan Muslimat PAS Pusat,

vi. Badan Perhubungan PAS Pulau Pinang