**MINIT MESYUARAT AGUNG TAHUNAN**

**QARYAH MASJID AL-JAMIUL BADAWI KEPALA BATAS**

**TAHUN 2018M**

Tarikh : 26 Januari 2019M bersamaan 20 J’Awal 1440H

Hari : Sabtu malam Ahad

Masa : Selepas Solat Maghrib

Tempat : Dewan Solat Utama Masjid Al-Jamiul Badawi, Kepala Batas

Kehadiran : Seramai 129 orang anak qaryah yang hadir mesyuarat agung.

**Atucara Majlis**

Jam 7.00 malam : Pendaftaran kehadiran

Jam 7.33 malam : Solat Maghrib, ucapan aluan dan jamuan makan

Jam 9.00 malam : Mesyuarat Agung Bermula

***Agenda Mesyuarat Agung ini dibuat mengikut KAEDAH-KAEDAH JAWATANKUASA DAN PEGAWAI MASJID (NEGERI PULAU PINANG 1997. Bahagian vi, Perenggan 24 (1) dan (2) perenggan kecil (a) hingga (g).***

**Agenda 1. Bacaan Doa**

Bacaan Doa **t**elah disempurnakan oleh YBhg Al Fadzil Ustaz Haji Mohamad Amin bin Abd Mujahid, Imam Besar Masjid Al-Jamiul Badawi, Kepala Batas.

**Agenda 2. Ucapan Aluan dan Perasmian oleh Pengerusi Qaryah Masjid**

**Al-Jamiul Badawi Kepala Batas**

Haji Shariful Azhar bin Othman sebagai Pengerusi Qaryah menyampaikan salam daripada YB Dato’ Seri Reezal Merican bin Naina Merican, Ahli Parlimen Kepala Batas yang tidak dapat hadir merasmikan Mesyuarat Agung Tahunan Masjid Al-Jamiul Badawi dan salam daripada Dato’ Arshad bin Zakaria, Penasihat Masjid Al-Jamiul Badawi yang tidak dapat hadir kerana berada di Mesir sekarang. Ucapan setinggi terima kasih kepada semua jemaah yang dapat menghadiri mesyuarat agung Tahunan Masjid Al-Jamiul Badawi Kepala Batas Tahun 2018 pada malam ini. Seterusnya beliau bersyukur kehadrat Allah SWT dengan limpah kurniaNya kita dapat mengadakan Mesyuarat Agung masjid kita pada malam ini

Beliau ingin mengambil kesempatan untuk mengucapkan berbanyak-banyak kesyukuran kehadrat Allah swt kerana memberi nikmat kesihatan kepada kita membolehkan kita mengimarahkan Rumah Allah ini. Tuan-tuan dan puan-puan para jemaah sekelian, dapat melihat keadaan masjid kita yang telah mengalami perubahan amat berbeza daripada dahulu dari segi fizikal dan pengimarahannya dan sambutan dari jemaah dalam dan luar Qaryah sungguh menggalakkan kerana suasananya yang sungguh selesa. Harapan saya semoga lebih ramai lagi anak-anak qaryah yang akan datang solat berjemaah bagi mengimarahkan masjid kita ini disamping mengikuti majlis-majlis ilmu dan kuliah-kuliah agama yang disediakan di masjid ini.

Selaku Pengerusi masjid ini beliau amat bersyukur kehadrat Allah swt kerana dianugerahkan barisan jawatankuasa yang banyak membantu dan memberi sokongan dalam bidang pengurusan dan pentadbiran masjid. Tidak lupa juga imam dan bilal yang telah melaksanakan tugas-tugas mereka bagi memastikan masjid kita terus diimarahkan. Dan terima kasih juga diucapkan kepada siak yang bertungkus lumus bagi memastikan masjid kita sentiasa dalam keadaan bersih dan teratur.

Untuk makluman tuan-tuan dan puan-puan sekelian, qaryah kita telah berpecah dengan adanya Masjid Ibadurrahman, Taman Seri Serdang. Apabila ada masjid baru ini, banyak jemaah masjid kita telah pergi ke sana tetapi alhamdulillah jumlah jemaah masjid kita tidak begitu ketara berkurang dan kutipan tabung Jumaat tidak mengalami kekurangan.

Beliau mengucapkan tahniah kepada semua kepimpinan Masjid Al-Jamiul Badawi dan dengan lafaz Bismillahirrahmanirrahim saya merasmikan mesyuarat agung tahunan masjid ini. Wabillahitaufik Walhidayah, Assalamualaikum WBT. Sekian, terima kasih.

Seterusnya, jamuan makan. Tuan Pengerusi menjemput semua muslimin dan muslimat menjamu selera dahulu sebelum mesyuarat bermula selepas solat isyak.

**Agenda 3. Pengesahan Minit Mesyuarat Agung Tahunan yang lalu**

Tuan Pengerusi Qaryah membentangkan minit mesyuarat agung tahunan 2017M yang bersidang pada 24 Februari 2018 bersamaan 08 Jamadilawal 1439 Hijriah daripada muka surat satu (1) hingga muka surat empat (4) yang mana minit mesyuarat tersebut berada di tangan ahli mesyuarat.

Tuan Pengerusi memaklumkan berkenaan perkara yang dibangkitkan oleh Haji Ismail bin Mohamad yang mencadangkan supaya semua paip saluran wayar yang berselerak dimasukkan dalam satu saluran lebih besar untuk kelihatan lebih cantik dan kemas telah diambil tindakan pelaksanaannya.

Pihak pentadbiran masjid telah menulis surat kepada pihak Pejabat Mufti Negeri Pulau Pinang mengenai kedudukan saf kanak-kanak dalam solat berjemaah dan jawapannya telah diperolehi dan semua surau telah dimaklumkan.

Tiada sebarang pembetulan dibuat maka Tuan Haji Saad bin Hasan mencadangkan supaya minit mesyuarat tersebut disahkan, disokong dan dipersetujui sebulat suara.

**Agenda 4. Perkara berbangkit.**

Tiada Perkara Berbangkit.

**Agenda 5**. Pembentangan penyata kewangan qaryah masjid bagi tahun 1439Hijri/2018M yang lalu:-

1. Penyata kewangan qaryah,

ii. Penyata kewangan Sekolah Rendah Agama DMW,

iii. Anggaran Pendapatan dan Perbelanjaan bagi tahun semasa.

Encik Mohd Hilmi bin Basarudin selaku Bendahari qaryah MJBKB membentangkan penyata kewangan qaryah bermula 01 Januari 2018 hingga 31 Disember 2018 di muka surat 5 dan Anggaran Pendapatan dan Perbelanjaan bagi tahun 2019 di muka surat 7.

Tuan Haji Daud bin Ghani bertanyakan adakah pihak masjid menerima sumbangan yang dijanjikan oleh Ahli Parlimen Kepala Batas sebanyak RM 50,000.00. Tuan Pengerusi memaklumkan masjid telah menerima sumbangan yang dijanjikan oleh Ahli Parlimen Kepala Batas tetapi hanya RM 20,000.00 dengan 2 kali pembayaran. Baki lagi RM 30,000.00 tidak sempat diterima kerana tiada lagi peruntukan kepada Ahli Parlimen Kepala Batas dan Tuan Pengerusi juga meminta baki sumbangan yang dijanjikan itu tidak akan dituntut kerana janji tersebut ketika Ahli Parlimen sebagai kerajaan dan sekarang tidak lagi.

Tuan Haji Sulaiman bin Adamsah mencadangkan supaya semua penyata kewangan tersebut diterima, disokong dan dipersetujui sebulat suara.

Tuan Haji Hashim bin Abdullah selaku Pengerusi Sekolah Rendah Agama DMW membentangkan penyata kewangan SRA DMW bermula 01 Januari 2018 hingga 31 Disember 2018 di muka surat 6.

**Agenda 6. Membentang Laporan Aktiviti / Program Tahun 2018**

Tuan Pengerusi membentangkan laporan aktiviti / program tahun 2018 di muka surat 8 dan 9. Alhamdulillah masjid ini telah diimarahkan dengan pelbagai program, aktiviti, kuliah dan sebagainya. Segala Kebajikan anak qaryah dijaga dibawah program Masjid Peduli Anak Qaryah (MPAQ). Program ini melibatkan anak qaryah yang susah dan uzur. Setiap bulan pihak masjid akan mengenal pasti hampir 80 orang untuk menerima manfaat dari program MPAQ.

Selain itu, pihak masjid juga tidak memandang ringan dalam memberikan anak qaryah kuliah agama yang secukupnya. Masjid telah membelanjakan RM 46,050.00 untuk bayaran guru kuliah. Jika dijumlahkan semua hampir 500 kali kuliah di masjid bagi tahun 2018.

Disamping itu, penambahbaikan fasiliti masjid juga menjadi keutamaan saya dan jawatankuasa untuk memberi keselesaan dan mencantikkan persekitaran masjid. Alhamdulillah bagi tahun 2018 ini masjid telah membina bilik wuduk baru bagi wanita uzur dan menggantikan kolah wuduk lama kepada tempat wuduk yang lebih selesa. Masjid juga telah memasang 9 buah CCTV baru di sekeliling masjid. Dan ianya amat berfungsi bagi menangani asalah pecah tabung dan jenayah di masjid dan ianya juga berfungsi untuk merakam dan menyiarkan kuliah dan khutbah secara lansung di TV LED masjid.

Program Rehlah bersama anak qaryah juga turut diadakan tiap tahun. Tahun 2018 masjid telah menganjurkan lawatan rehlah ke Guilin-Guangzhou, China. Insha Allah pada April 2019 akan menganjurkan lawatan ke Turki. Walaubagimanapun semua lawatan ini adalah tanggungan masing-masing anak qaryah. Tiada wang masjid digunakan untuk program lawatan ini. Untuk tahun 2020 masjid merancang untuk menganjurkan umrah. Bayaran boleh dibuat secara bulanan. Sesiapa yang berminat boleh berhubung dengan saudara Aiman.

**Agenda 7. Perbincangan Usul dan Cadangan (Jika Ada).**

Tuan Haji Roslan bin Salleh membangkitkan berkenaan penggunaan pembesar suara sewaktu kuliah atau solat dengar sehingga qaryah Seri Serdang dan melatih imam dan bilal muda bagi mengelakkan berlaku kesalahan jika menjadi imam nanti.

Tuan pengerusi menerima kedua-dua cadangan tersebut. Tuan Pengerusi memutuskan bagi penggunaan pembesar suara menara masjid hanya boleh digunakan untuk azan sahaja. Selain daripada itu hanya dibenarkan menggunakan pembesar suara dalam masjid. Tuan pengerusi meminta bilal mengambil perhatian dalam hal ini dan menutup suis pembesar suara luar selepas azan. Berkenaan melatih imam dan bilal muda bagi mengelakkan berlakunya kesalahan tuan pengerusi bersetuju dengan cadangan tersebut dan akan diusahakan. Tuan Pengerusi juga memaklukan bagi anak qaryah yang mempunyai anak yang belajar tahfiz dan mempunyai kebolehan menjadi imam dan bilal bolehlah berjumpa beliau untuk memberi ruang dan peluang kepada mereka. Haji Halim menambah cadangan agar diadakan kursus imam dan bilal di surau-surau dalam qaryah untguk memberi pendedahan dan persediaan bagi imam dan bilal muda sebelum mereka berkhidmat di masjid.

**Agenda 8. Hal-Hal Lain**

Haji Saad bin Hassan mengucapkan ribuan terima kasih kepada tuan pengerusi dan barisan jawatankuasa masjid di atas pengurusan masjid yang baik dan cemerlang. Tetapi beliau ingin menegur sedikit mengenai imam bertugas ketika solat fardu. Beliau harap imam yang bertugas bersedia di tepi bilal ketika iqamah. Banyak berlaku ketika ini apabila bilal selesai iqamah, para jemaah lihat kebelakang mencari imam. Tuan Pengerusi menerima teguran tersebut dan meminta Imam Besar masjid Tuan Haji Mohamad Amin bin Abd Mujahid untuk mengambil tindakan dan menyelesaikan isu ini.

**Agenda 9. Penangguhan Mesyuarat.**

Haji Shariful Azhar bin Othman selaku Pengerusi Qaryah mengucapkan terima kasih kepada para hadirin dan hadirat yang telah membuat teguran-teguran dan cadangan yang membina demi kebaikan kita bersama.

Akhir kalam beliau memohon maaf di atas segala kelemahan yang terdapat samada dari segi persediaan mesyuarat itu sendiri dan cara pengendalian mesyuarat keseluruhannya. Seterusnya beliau menangguhkan mesyuarat Agung Tahun 2018M pada jam 10.50 malam 26 Januari 2019M dengan tasbih Kaffarah dan Surah Al-Asr.

Disediakan oleh, Disahkan oleh,

............................................... ........................................................................

(**HAJI OTHMAN BIN A. MAJID) (HAJI SHARIFUL AZHAR BIN OTHMAN)**

Setiausaha Qaryah MJBKB Pengerusi Qaryah MJBKB